Nu er det sidste ord skrevet. Det sidste punktum er sat. Knud Sørensen er gået bort efter længere tids svaghed og sygdom. Det oplyser hans søn til Nordjyske . Digteren, der sidste år slog danmarksrekord, da han i en alder af 93 år udgav en ny digtsamling med titlen 'Gemmebogen'. Således blev Knud Sørensen landets ældste lyriker. I sin første udgivelse i 1965 var digtene særligt politiske, men i løbet af de seneste år fandt han anledning til at skrive flere af sine digte i og om naturen tæt på hans hus i Nykøbing Mors. - Det er som om, der står digte og venter på mig, når jeg går ture, sagde han, da TV2 Nord mødte ham i maj sidste år . Nordjysk inspiration Selvom bentøjet ikke var, hvad det havde været, kunne den folkekære digter ikke dy sig. - Jeg kan ikke mærke, at jeg er meget anderledes, end jeg altid har været. Jeg har været meget heldig, sagde den dengang 93-årige Knud Sørensen. Hans digte beskrev stemningerne fra egnene omkring Limfjorden, hvor store og små oplevelser blev skabt og foreviget på papir. I 2014 modtog Knud Sørensen sågar Danmarks fornemmeste litteraturpris, Det Danske Akademis Store Pris. Men nu bliver der ikke skrevet mere lyrik fra hans hånd. Med 50 digtsamlinger i sin portefølje er Knud Sørensen død i en alder af 94. Se eller gense vores interview med den nordjyske digter fra maj 2021:

Referat:
Knud Sørensen har udgivet 50 digtsamlinger gennem tiden. Senest i en alder af 93 år.